Consells de l'Oficina Comarcal del Consumidor per a la campanya del Black Friday - Empordà
Els productes han de tenir la mateixa qualitat i garantia que tenien a preu no rebaixat
EMPORDA.INFO 21.11.2018 | 18:42
Comprar amb responsabilitat també serveix per a estalviar. CCAE
Des de l'Oficina Comarcal d'Informació al Consumidor de l'Alt Empordà, de forma coordinada amb l'Agència Catalana del Consum (ACC), es fan públiques un conjunt de recomanacions i consells, adreçats a tots els consumidors en general, a tenir en compte durant la campanya de l'anomenat Black Friday que bàsicament es realitza durant el proper cap de setmana.
- Elaboreu una llista, d'acord amb el vostre pressupost, amb allò que necessiteu.
- Compareu preus en diversos establiments i desconfieu de les ofertes molt llamineres que trobeu a Internet, ja que podria tractar-se d'un engany, de productes falsificats, etc.
- Recordeu que els productes han de tenir la mateixa qualitat i garantia que tenien a preu no rebaixat.
- Reviseu que els productes mostrin tant el preu original com el rebaixat, o bé el percentatge de descompte.
- Tingueu en compte que la publicitat és vinculant, és a dir, obliga a complir tot el que s'hi anuncia.
Si compreu en establiments presencials, recordeu que no tenen obligació d'acceptar canvis o devolucions, sempre que el producte estigui en bon estat. Per tant, és preferible que us n'informeu abans. Si l'establiment ofereix la possibilitat de fer canvis o devolucions, també ha d'informar de les condicions en què es podran fer: terminis, possibles excepcions, sistema de retorn dels diners (en efectiu, en un val de compra...), etc.
- Busqueu l'opinió d'altres usuaris a la xarxa.
- Mireu que sigui un web mínimament acurat (sense faltes d'ortografia ni traduccions mal fetes, per exemple).
- Localitzeu les dades de contacte i una adreça física d'ubicació de l'empresa.
- Assegureu-vos que disposi d'informació suficient i clara sobre les característiques i el preus dels productes que s'hi ofereixen.
- Reviseu que s'informi correctament de les condicions: les modalitats de pagament i d'enviament disponibles, els terminis d'entrega i els sistemes de devolució.
- Comproveu si l'adreça electrònica comença per https –és un senyal de seguretat–. A més, a la part inferior del navegador hi apareixerà el dibuix d'un cadenat tancat.
Penseu també que, si compreu en botigues virtuals amb seu fora de la Unió Europea i teniu cap problema, la situació serà més difícil de resoldre, ja que el grau d'inseguretat jurídica és major. En tots els casos, conserveu les factures o els comprovants de compra, ja que són la vostra garantia i els necessitareu per poder reclamar.